**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6974881331, 6974055854, 6972159109, 6972620039,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 9 Φεβρουαρίου 2023**

**ΑΝΑΚΟΙΝΩΣΗ - ΔΕΛΤΙΟ ΤΥΠΟΥ**

**«Για τις τρέχουσες εξελίξεις σχετικά με την μεταστέγαση του Πυροσβεστικού Κλιμακίου Αργυράδων»**

Με αφορμή το δελτίο τύπου που εκδόθηκε από την ΕΑΚΠ στις 7/2/2023  (βλ. eakp.gr) υπήρξε επικοινωνία και ενημέρωση από την Ένωση Υπαλλήλων Πυροσβεστικού Σώματος Κέρκυρας σχετικά με τις εξελίξεις που αφορούν το ζήτημα της στέγασης του Π.Κ. Αργυράδων.

Κατόπιν τούτου, ενημερώνουμε ότι μετά από γνωμοδότηση του Πυροσβεστικού Σώματος η τοπική Δημοτική Αρχή προχώρησε σε ενέργειες για την εξεύρεση εγκαταστάσεων στέγασης του Πυροσβεστικού Κλιμακίου.

Ωστόσο το κτίριο που παραχωρήθηκε από την δημοτική αρχή  ως λύση, προκειμένου να μεταστεγαστεί από το τροχόσπιτο που στεγάζονταν, σύμφωνα με την ενημέρωση που είχε η ΕΑΚΠ, δεν συμφωνεί με τις προδιαγραφές που τέθηκαν από την αρμόδια επιτροπή του Α.Π.Σ.

Είναι ενδεικτικό για παράδειγμα το γεγονός ότι οι στεγασμένοι χώροι είναι σε έκταση μόνο το 1/3 από όσους έκρινε αναγκαίο η επιτροπή του Π.Σ.. Για το ζήτημα αυτό η Ε.Υ.Π.Σ. Κέρκυρας έκανε ενέργειες για να αναδείξει τις σχετικές παραλήψεις και ανεπάρκειες χωρίς όμως να δοθεί ολοκληρωμένη λύση έως σήμερα.

Παρόλο λοιπόν που υπήρξε σχετική βελτίωση της κατάστασης σε σύγκριση πάντα με την πρότερη στέγαση του σε τροχόσπιτο , η ουσιαστική λύση του προβλήματος απέχει πολύ.

Δεν είναι δυνατόν μία οργανωμένη δομή του πυροσβεστικού σώματος άμεσης επέμβασης με 24ωρη λειτουργία να εξυπηρετεί όλες τις ανάγκες λειτουργίας της (υλικά, εξοπλισμός, γραμματειακή υποστήριξη, διοίκηση, καταλύματα υπαλλήλων κ.λ.π.) σε έναν και μοναδικό χώρο ενός δωματίου λίγων τετραγωνικών και με τον μηχανολογικό εξοπλισμό να παραμένει εκτεθειμένος σε όλες τις καιρικές συνθήκες!

Επίσης τα μέχρι τώρα γεγονότα όχι μόνο δεν αναιρούν αλλά επιβεβαιώνουν τη βάση στην οποία το συγκεκριμένο ζήτημα έχει καταγγελθεί από την ΕΑΚΠ. Δηλαδή, αφενός οι γενικώς υποχρηματοδοτούμενοι Ο.Τ.Α. δεν μπορούν να επωμιστούν το κόστος που έχει η λειτουργία των Πυροσβεστικών Υπηρεσιών και αφετέρου απαιτείται σχεδιασμός σε κεντρικό επίπεδο με ευθύνη του κράτους για το πώς αυτές θα οργανώνονται, θα λειτουργούν και θα επιχειρούν.

Ευελπιστούμε να γίνει έγκαιρα κατανοητό το σοβαρό ζήτημα που ανακύπτει από την υπολειτουργία του Π.Κ. Αργυράδων και να δρομολογηθούν:

* Άμεση αποκατάσταση ή δημιουργία των απαραίτητων εγκαταστάσεων με αποκλειστικά κρατική χρηματοδότηση για την επαναλειτουργία του Πυροσβεστικού Κλιμακίου Αργυράδων.
* Σχετικός προγραμματισμός για την άμεση αναβάθμιση του σε πυροσβεστικό σταθμό Γ΄ τάξης, προκειμένου να καλύπτει με αρτιότητα στο σύνολο τους τις ανάγκες πυρασφάλειας και δασοπροστασίας της Νότιας Κέρκυρας.

Επίσης εκφράζουμε τη συμπαράσταση και τη στήριξή μας στις προσπάθειες που καταβάλει η  Ε.Υ.Π.Σ. Κέρκυρας για την επίλυση του ζητήματος του Π.Κ. Αργυράδων. Δηλώνουμε ότι σε κάθε μελλοντική ενέργεια, που στόχο θα έχει την αναβάθμιση των υπηρεσιών πυρασφάλειας και των εργασιακών συνθηκών των συναδέλφων μπορούν να υπολογίζουν στην αμέριστη υποστήριξη της Ε.Α.Κ.Π.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**